এক হাতে কুঠার, আর অন্য হাতে বিষাক্ত সাপ নিয়ে ছুটছেন এক কাঠুরিয়া। এর পরে বোতলবন্দি করে সেই বিষাক্ত সাপ নিয়েই সটান গিয়ে হাজির হলেন হাসপাতালে। এই দুঃসাহসিক কাজ করে নিজেরই জীবন বাঁচালেন আসানসোলের বিষ্ণু বাউড়ি।
আসানসোলের হীরাপুর থানার অন্তর্গত ছোটদিঘারির বাসিন্দা বিষ্ণু। রবিবার বৃষ্টি হওয়ার পরে গ্রামের পাশে কাঠ কাটতে গিয়েছিলেন। তখনই হঠাৎ পায়ের কাছে আলপিনের মতো কিছু একটি খোঁচা লাগে। 

সেই সাপ। নিজস্ব চিত্র
প্রথমে বিষ্ণু ভেবেছিলেন পিঁপড়ে কামড়েছে। তার পরেই বুঝতে পারেন, পায়ের কাছে কিছু একটা নড়ছে। মুহূর্তের মধ্যে তিনি বুঝতে পারেন, সাপ কামড়েছে তাঁকে। গোখরো সাপের কামড় খেয়েও ভয় পাননি বিষ্ণু। সঙ্গে সঙ্গে সাপটিকে ধরে ফেলে দৌড়ে বাড়িতে এসে, রান্নাঘর থেকে প্লাস্টিকের একটি জারে ভরে ফেলেন সাপটিকে। যেখানে সাপ কামড়েছে, পায়ের উপর সেখানেই কষে বাঁধেন গামছা। ডেকে নেন পাড়ার ছেলেদের।

হাসপাতালে চিকিৎসাধীন বিষ্ণু। নি্জস্ব চিত্র
রাত দশটা নাগাদ সেই বোতল-বন্দি সাপ নিয়ে আসানসোল জেলা হাসপাতালে উপস্থিত হন বিষ্ণু। ডাক্তার ও নার্সরা এই দৃশ্য দেখে আঁতকে ওঠেন। তবে শিগগির ঘোর কাটিয়ে বিষ্ণুর চিকিৎসা শুরু করেন তাঁরা। পরে ওই কাঠুরিয়ার উপস্থিত বুদ্ধিকেই বাহবা দিয়েছেন চিকিৎসকরা। হাসপাতালের সুপার নিখিলচন্দ্র দাস জানান, অধিকাংশ ক্ষেত্রেই সাপে কামড়ালে আতঙ্কিত হয়ে পড়ে দিশেহারা হয়ে যান অনেকেই। সেক্ষেত্রে কী ধরনের বিষাক্ত সাপ কামড়েছে, তা অনেকই বলতে পারেন না। চিকিৎসাও বিলম্বিত হয়।
আরও পড়ুন
বাড়িতে শর্ট সার্কিট, ধোঁয়া। কারণ খুঁজতে গিয়ে আঁতকে উঠল পরিবার
এক্ষেত্রে অবশ্য বিষ্ণুর চিকিৎসা দ্রুত করা গিয়েছে। কারণ কী সাপ তাঁকে কামড়েছে, তা স্বচক্ষে দেখিয়েছেন তিনি নিজেই। তা সত্ত্বেও, গোখরো সাপের বিষের প্রতিক্রিয়া কমাতে বেগ পেতে হয়েছিল চিকিৎসকদের। তবে এখন সঙ্কটজনক পরিস্থিতি কাটিয়ে উঠেছেন বিষ্ণু। অন্যদিকে, দংশক সাপটিকে জঙ্গলেই ছেড়ে এসেছেন বিষ্ণুর পরিবারের লোকজন।